section_heading: Životopis
paragraph_text: Cabral je s ostalim brodovima nastavio put u Indiju gdje je stigao 13. rujna 1500. u Calcuttu (Kozhikode). Tu je Cabral, nakon sporazuma s muslimanskim vladarom, osnovao trgovačku postaju. Uskoro je izbio sukob s muslimanima, koji su upali u trgovačku postaju i ubili većinu portugalaca koji su bili tamo. Cabral je s brodovima, kao znak odmazde, bombardirao grad dva dana, zarobio 10 malih muslimanskih brodića i pogubio njihove posade. Zatim je s preostalih 6 brodova krenuo južnije i stigao u Cochin. Tu je dobro primljen i izvršio trgovinu s paprom i ostalim začinima. Posjetivši još neke luke, Cabral se uputio nazad u Portugal, gdje se vratio s 4 od 13 brodova 13. lipnja 1501. godine. Kralj Manuel I. je bio zadovoljan s Cabralovim postignućima, usprkos velikim nevoljama. Ipak, više nikada nije dobio zapovjedništvo u nekoj pomorskoj ekspediciji. O posljednjim godinama njegova života se zna jako malo. Posljednje godine života je proveo na svom imanju u Portugalu.